Regstappe kom dalk teen vrou wat in polisiemotor drinkFoto: Twitter Op die foto’s kan ŉ vrou gesien word wat met verskeie soorte drankbottels in haar hand in die bestuurdersitplek van die motor sit. Langs haar sit ŉ onbekende man wat skynbaar nie aan die fotosessie deelneem nie. Hoofsupt. Wilfred Kgasago, woordvoerder van die EMPD, het gesê die foto’s is Saterdag onder hulle aandag gebring. “Ons het die saak onmiddellik aan die integriteit-en-standaardeenheid oorhandig om te ondersoek, want hierdie foto’s rig uiteraard groot skade aan die metropolisie se beeld aan.” Kgasago het Dinsdag aan Maroela Media gesê hulle kon intussen vasstel die vrou en die man is gewone burgers wat die EMPD-voertuig by ŉ motorwassery gesien en ingeglip het om die foto’s te neem. “Ons probeer vasstel wie die beampte was wat die motor motorwassery toe geneem het, want dit is onaanvaarbaar dat hy die motor sonder enige toesig gelaat het sodat iemand ongesiens foto’s by die motor kon neem.” Volgens Kgasago het hulle nog nie vasgestel wie die beampte is nie, maar daar sal dissiplinêre stappe teen hom of haar geneem word sodra die beampte geëien is. Intussen win die EMPD regsadvies in om uitsluitsel te kry oor moontlike stappe teen die vrou. “Ons bevraagteken haar sin van moraliteit om in ŉ amptelike polisievoertuig sulke foto’s te neem en indien daar enige regsaksie teen haar ingestel kan word, sal ons dit beslis doen.” Kgasago het gesê die oorspronklike inskrywing op sosiale media het aangedui dat die foto’s in Tembisa aan die Oos-Rand geneem is, maar die ondersoekeenheid moet nog hierdie inligting bevestig.